白居易
题卢秘书夏日新栽竹二十韵
湘竹初封植，卢生此考槃。久持霜节苦，新托露根难。
等度须当砌，疏稠要满阑。买怜分薄俸，栽称作闲官。
叶翦蓝罗碎，茎抽玉琯端。几声清淅沥，一簇绿檀栾。
未夜青岚入，先秋白露团。拂肩摇翡翠，熨手弄琅玕.
韵透窗风起，阴铺砌月残。炎天闻觉冷，窄地见疑宽。
梢动胜摇扇，枝低好挂冠。碧笼烟幕幕，珠洒雨珊珊。
晚箨晴云展，阴芽蛰虺蟠。爱从抽马策，惜未截鱼竿。
松韵徒烦听，桃夭不足观。梁惭当家杏，台陋本司兰。
撑拨诗人兴，勾牵酒客欢。静连芦簟滑，凉拂葛衣单。
岂止消时暑，应能保岁寒。莫同凡草木，一种夏中看。